Fiqah

Fiqah geucok nibak bahsa Arab-(فقه). Hareutoë Fiqah nakeuh meuphôm, geuturi hukôm‎-hukôm agama Éseulam. Ureuëng nyang carong lam bhah Fiqah geupeunan faaqih (pakèh).

Lam èleumèë fiqah na peuët boh furu' (cabeuëng) bicara:
 Furu' 'ibadat.
 Furu' mu'amalat.
 Furu' munakahat.
 Furu' jinayat.

Peuët boh furu' nyan nakeuh bhah pukok lam èleumèë fiqah. Mandum hukôm-hukôm fiqah nyan meuneumatjih Kureu'an ngon Hadih, keunankeuh punca.

Furu' 'Ibadat 
Lam furu' 'ibadat nyoë na padum-padum boh bhah.
 Furu' hareutoëjih cabeuëng, asay nibak bahsa Arab (فرع - فروع)

 'Ibadat asay nibak bahsa Arab (عبد - عبادة), hareutoëjih tundôk, patôh, seumah atawa puja. 'Ibadat meukeusuëtjih peukara-peukara nyang tapubuët kareuna Allah ngon taharap pahla di akhirat.

Thaharah/Meusuci 
Lam hukôm Éseulam, bhah meusuci ngon peukara-peukarajih nyan rôh lam bahagian èleumèë ngon amalan nyang brat that peureulèë, leubèh-leubèh lom kareuna meusuci nyan rôh lam charat seumayang lagèë nyang ka geupeuteuntèë lé syara', lam seumayang beu suci nibak hadaih ngon najih, beu gléh nibak najih bak badan, pakaian ngon teumpat seumayang.

Lam Kureu'an Allah neupeutrang, nyang bahwasajih Allah neugaséh keu ureuëng-ureuëng nyang tém taubat ngon ureuëng nyang gléh, suci. Ci neukalon lam surat Al-Baqarah ayat 222.

Lam peukara meusuci na padum-padum peuë nyang peureulèë tapeureumeuën:
 Alat meusuci, lagèë ië, tanoh atawa la'én nibak nyan.
 Kayfiyat, cara meusuci.
 Bagoë najih-najih nyang wajéb tapeusuci.
 Beunda nyang wajéb tapeusuci.
 Seubab-seubab nyang peuwajéb meusuci.